
Forord

«Hvor mange barn kommer jeg til å få?» spurte den ivrige kvinnen som hadde slått seg ned foran meg.

Vi satt i et telt på en jubileumsfest for et av Norges største selskaper, der jeg var leid inn som spåkone. Musikken dundret fra konsertscenen ved siden av. Etter å ha lest rundt 50 personer tidligere denne kvelden, noe som helt klart kan beskrives som klarsynt ekstremsport, begynte jeg å bli sliten. Jeg hadde mest lyst til å si: «Det bestemmer du helt selv.» Men noe i meg sa at hun ikke ville bli fornøyd med dette svaret, siden hun hadde ventet halvannen time i kø utenfor teltet mitt.

Når jeg blir booket inn til store arrangementer, er spåkonerollen en rolle jeg spiller med på, om enn litt ambivalent. Det kan være utfordrende å bli oppsøkt av mennesker som tviler på evnene mine. Samtidig elsker jeg å bidra til klarhet og innsikt som folk kan kjenne seg igjen i, og å overraske med detaljer om livene deres som jeg ikke egentlig skulle kunnet vite.

Jeg lukket øynene og forsøkte å ikke la den høye musikken overdøve informasjonen som kom til meg. Det jeg så, var nok et helt annet svar enn det kvinnen hadde sett for seg. «Antallet barn avhenger av hvor mye feminin energi og fruktbarhet du velger å gi plass til i livet ditt. Hvordan kan du bringe mer omtanke, kjærlighet og flyt inn i livet, som en kontrast til den tidvis harde og maskuline energien som iblant preger deg? Hvordan kan du velge nytelse og varme, i motsetning til hardhet og struktur?»

Kvinnen så undrende på meg. Så spurte hun:

«Kommer jeg til å få den jobben jeg har søkt på?»

Manifestering er både høyt elsket og heftig kritisert av mange. Røttene kan spores tilbake til 1800-tallet og den amerikanske bevegelsen New Thought, som satte fokus på tankens kraft. En av bevegelsens sentrale skikkelser, healeren Phineas Quimby, undret seg over hvorfor noen av pasientene som søkte helbredelse hos ham ble friske, mens andre forble syke. Han konkluderte med at forskjellen lå i den mentale innstillingen deres – de som virkelig trodde på helbredelse hadde større sannsynlighet for å bli friske enn de som manglet tro. [1]

I de neste tiårene ble det utgitt flere selvhjelpsbøker som utforsket hvordan våre tanker kan påvirke ulike aspekter av livet. En av de tidlige bøkene var William Walker Atkinsons Thought Vibration: The Law of Attraction in the Thought World (1909), som bidro til å gjøre loven om tiltrekning populær – prinsippet om at vi tiltrekker oss det vi fokuserer på. For min generasjon fikk manifestering og loven om tiltrekning et nytt oppsving i 2006, da Rhonda Byrne utga den internasjonale bestselgeren Hemmeligheten.

Lenge hadde jeg kun et håp om at metodene i denne boka muligens fungerte. Jeg leste historier om såkalte manifesteringseksperter, ofte amerikanere, som hevdet å ha manifestert seg frem til å motta sjekker med store pengesummer i posten. De bodde etter sigende i luksusvillaer og fløy verden rundt i privatfly, og det hele virket både fjernt og uoppnåelig. Jeg hadde vanskelig for å tro på det. Samtidig var det noe med manifestering som tiltrakk meg og gjorde meg veldig nysgjerrig. Jeg bestemte meg for å teste det selv. Og det har jeg aldri angret på!

Jeg hadde snudd om på livet mitt en gang tidligere, da jeg sluttet i jobben som profesjonell snowboardkjører for å bli arkitekt. Men nå kjentes ikke arkitektyrket, som tidligere hadde gitt meg mening og retning, lenger rett. Jeg bodde i en mørk leilighet jeg ikke trivdes særlig godt i, og hadde akkurat kommet ut av et forhold der jeg konstant hadde følt meg usikker. Jeg savnet å ha flere venner som jeg virkelig var på bølgelengde med, og hadde det ikke så bra med meg selv. Det var vanskelig å forestille seg at det var mulig, men jeg bestemte meg for å tro på at hvis andre hadde klart å forandre livet sitt gjennom manifestering før meg, så kunne jeg også. Jeg drømte om å hjelpe og inspirere mennesker til å leve et bedre liv. Og jeg hadde et sterkt ønske om å drive for meg selv og jobbe fra hvor som helst – spesielt varme steder med likesinnede mennesker der jeg kunne surfe.

Fem år senere hjelper jeg hver eneste dag mennesker til å leve mer i tråd med seg selv. Jeg driver en online-bedrift som gjør at jeg kan ha lange opphold i utlandet når jeg føler for det. Jeg bor store deler av året i Costa Rica og California, og nyter å kunne tusle barbeint rundt med saltvann i håret etter surfing, når det er kaldt og mørkt hjemme i Norge. Det eneste jeg trenger for å kunne gjøre jobben min er god internettforbindelse og en datamaskin. Kalenderen er fullbooket med kunder og jeg lever godt av jobben min. Jeg gir ut bøker og orakelkort, og skriver en ukentlig spalte for Norges største motemagasin. Når jeg blir lei av å reise, drar jeg hjem til leiligheten min i Oslo og koser meg der. Jeg har et nettverk av fantastiske mennesker rundt meg, og er inderlig takknemlig for de dype relasjonene som gir meg glede hver eneste dag.

Det er viktig for meg å understreke at jeg ikke kun har tenkt meg til livet jeg lever i dag. Hvis du trodde at manifestering ikke krever noe av deg, vil du nok bli skuffet av å lese denne boka. Det er nemlig en kontinuerlig prosess der du selv er skaperkraften og sitter med ansvaret for et godt lagarbeid mellom underbevisstheten, bevisstheten og universet. Jeg har jobbet knallhardt for å komme dit jeg er i dag, og du trenger også å legge inn en solid innsats for å oppnå det du ønsker deg.

Boka er full av spørsmål, øvelser og tankeeksperimenter. Jeg vil oppfordre deg til å notere refleksjonene dine og svarene på spørsmålene i en egen notatbok dedikert til formålet. Du velger selvfølgelig selv om du vil gjøre øvelsene etter hvert som du kommer til dem, eller om du vil lese gjennom hele boka først. Men jeg vil på det sterkeste anbefale deg å gjøre dem! Bare vær klar over at det til tider kan oppleves ukomfortabelt, og at du trolig vil kjenne på motstand mot å sette av tid til refleksjon og det indre arbeidet prosessen krever. Det er helt naturlig og vanlig. Vi skal nemlig til bunns i begrensende tanker og handlinger, og hjernen prøver som regel å beskytte oss mot de ubehagelige følelsene som da kan oppstå. Men ved å kjenne til hindringene dine, vil du lettere komme deg forbi dem og nå målet du har satt deg. Som kvinnen i spåkoneteltet mitt fikk høre: Din egen energi og hvordan du ser på deg selv og livet ditt, er startpunktet ditt for å oppnå det du ønsker deg.

Jeg tror at du har åpnet denne boka fordi du er klar til å ta et nytt steg mot å skape livet du drømmer om. På de neste sidene skal jeg forklare hvordan manifestering fungerer, og gi deg verktøyene du trenger for å realisere ønskene dine. Boka vil ta deg med på en reise fra det underbevisste til det bevisste, og gjennom den større bevisstheten som vi alle er koblet på. Men allerede nå vil jeg understreke at det å lære seg metodene for å manifestere ikke er en quick fix for å fjerne alt som kan være vondt i livet. Det finnes alltid faktorer utenfor vår kontroll som kan påvirke livet vårt. Vi har alle tatt valg vi har angret på, gjort ubetenksomme ting mot de vi er glade i og selv blitt behandlet dårlig av andre. Livet kan være tøft innimellom. Vær derfor god og raus med deg selv når du manifesterer. Skyld og skam hører ikke hjemme her! Ha en solid dose medfølelse for deg selv i arbeidet, og lek deg med å skape livet du ønsker deg. I de fleste tilfeller er det en prosess som krever tålmodighet. De magiske, raske, for-godt-til-å-være-sant-manifestasjonene skjer også, men dersom vi blir for opphengt i at det vi ønsker oss skal komme raskt til oss, kan vi fort bli skuffet. Det tar ofte tid å lære seg å navigere etter sitt indre kompass, og å skape det livet man ønsker seg.

Gjennom å lytte til deg selv og sjelens stemme – intuisjonen – vil du kunne kose deg på veien mot livet du ønsker deg. Det beste rådet jeg kan gi deg er å være til stede i øyeblikket og å nyte prosessen. Den er alltid en viktig del av selve målet, og det er her det magiske skjer.

God reise!

